Lægehelikopter, brandfolk og sårede ligger på jorden. Et passagerfly med 160 personer ramte en flok gæs under landing. Herefter brød flyet i brand og måtte nødlande. Både politi, redningsberedskab og sundhedspersonale i gang med at tage sig af døde, sårede, pårørende og giftige ildebrande. Sådan lyder øvelsesbeskrivelsen til Nordjyllands største katastrofeøvelse, som torsdag aften finder sted ved flyvestationen i Aalborg. Siden klokken 17 torsdag eftermiddag har flyvestation i Aalborg lagt asfalt og lokaler til årets største katastrofeøvelse i Nordjylland. Det er en øvelse med 300 deltagere, der blev udsat fra 2019 på grund af corona, og som giver politi, beredskab og en række andre myndigheder en unik mulighed for at træne samarbejdet. Folk ligger med blod og skriger - Vi bliver nødt til at arbejde og træne sammen, så vi er klar, hvis det en dag skulle gå galt, lyder det fra Kenneth Sloth Andersen, der er øvelsesleder ved Nordjyllands Politi. Det fiktive flystyrt er den største øvelse i flyvestationens historie. Og øvelseslederen er indtil videre godt tilfreds med resultatet. -  Det er gået rigtig godt med størstedelen, og så tager vi en masse læringspunkter med, siger han. Selvom det kan være svært at forudsige og efterligne en ægte katastrofe, så har de gjort, hvad de kan. - Vi har gjort det så realistisk, som det overhovedet er muligt. Folk ligger med blod og råber og skriger, siger Kenneth Sloth Andersen. Øvelsen slutter omkring midnat. En længere reportage fra øvelsen vil blive vist i nyhederne i morgen, fredag. Se indslaget her:

Referat:
Nordjyllands Politi, beredskaber og en række andre myndigheder er i gang med årets største katastrofeøvelse i Nordjylland - med 300 deltagere.